
REZUMAT 


Lucrarea de față gravitează în jurul a patru întrebări, precedate de o secțiune introductivă. 
Aceasta supune atenţiei clarificarea unor concepte precum „hermeneutică”, „critică 
muzicală” şi „timp”, oferind celui din urmă un scurt excurs în istoria filosofiei. Factor 
integrant și integrator, timpul influențează critica și hermeneutica muzicală. Studiindu-și 
domeniul din patru unghiuri temporale — kair6s (clipa supremă), chrânos (timpul istoric), nân 
(timpul actual) şi aion (atemporalitatea) — criticul muzical se evidenţiază prin orientări 
corespondente: „ce scrie”; „cui se adresează”; „când / cum este consacrat” și „care este 
scopul său”. Patru „variaţiuni” asupra schemei lui Romeo Ghircoiașiu, elaborate în 1979 și 
publicate în revista Muzica, ne înscriu pe orbita reprezentării grafice a actului critic, în 
fiecare dintre ipostazele vizate. Dintre filosofi — Heraclit, Pitagora, Platon, Aristotel, Marc 
Aureliu, Bruno, Bacon, Spinoza, Kant și Hegel — și dintre critici și muzicologi — Martin 
Cooper, Winton Dean, Bojan Bujic, Adrian Marino, Luminiţa Vartolomei sau Romeo 
Ghircoiașiu - marchează parcursul nostru ideatic. Concluzia ne oferă o imagine 
retrospectivă asupra întregului demers științific, finalizând în tonul lui Maryvonne Perrot: 
„noi înșine nu suntem oare mănunchiul despletit al unei multitudini de alte timpuri?” 


* Lucrarea a fost prezentată, într-o primă variantă, la Simpozionul Naţional „«Muzică și Filosofie» — 
«Timp şi Timpi în Muzică»”, organizat la Academia de Muzică „Gheorghe Dima”, Cluj-Napoca, 29-30 
mai, 2015. 

Muzica este o imagine a timpului subiectiv. 
S. Langer 


Introducere 


a. Repere într-un câmp semantic 

A defini hermeneutica, timpul, sau critica muzicală, ar constitui tot atâtea 
operațiuni ştiinţifice câte noțiuni am menţiona. 

Vom oferi o atenţie deosebită conceptului temporal, limitându-ne să 
afirmăm că dacă critica reprezintă reflectarea vieţii muzicale — de la actul creator 
până la diversele modalități de interpretare, difuzare și receptare a creaţiei — 
hermeneutica semnifică „arta de a înțelege corect discursul celuilalt”, conform 
filosofului F.D.E. Schleiermacher?. Însă putem percepe discursul duratei, 
considerată de Feuerbach o linie conturată de clipa — sferă, picătură, perlă și fulger 
în oceanul și pe firmamentul temporal — „în care existenţa și nimicul sunt una”3? 

Căci timpului, redat în poetică prin fragilitatea şi diafanitatea clipei+, i s-au 
acordat în istoria filosofiei multe enunţuri cu caracter definitoriu. Termenului, prin 


1 Verbul „a defini” se identifică în limba latină cu particula completitudinii de- și cu termenul finire, „a 
limita”. Așadar, de+finire semnifică faptul de „a limita complet”, a epuiza verigile de aur ale 
semnificaţiilor unui termen; dicţionarul Merriam-Webster desemnează termenul a defini ca „a identifica 
sau determina calitățile esenţiale sau sensurile”, sau „a fixa sau marca limitele”, lucru imposibil de 
realizat într-o expunere ca aceasta. ***, Frederick C. Mish (ed.), Merriam-Webster's Collegiate Dictionary, 
11th ed., Merriam-Webster Inc., Springfield, Massachusetts, 2004, p. 327. 

2 F.D.E. Schleiermacher, Hermeneutica, Editura Polirom, București, 2001, p. 21. 

3 Ludwig Feuerbach în: Georgeta Tănase (ed.) [I], Materia, spațiul, timpul în istoria filosofiei premarxiste, 
vol. 1, Editura Minerva, Bucureşti, 1982, p. 305-306. 

4 1. Vergilius, în Georgica, 3,284, afirmă că timpul pierdut nu se reîntoarce: Fugit irreparabile tempus, 
„timpul fuge fără întoarcere”; 2. Horatius, în Odae, 1,11,8, îndeamnă pentru fructificarea clipei prezente, 
cea viitoare fiind nesigură: carpe diem, quam minimum credula postero, „bucură-te de ziua de azi, și 
încrede-te prea puţin în cea de mâine”; 3. Goethe, în Faust, invocă timpul în versuri memorabile: „De-oi 
zice clipei: îmi ești dragă / Rămâi, nu trece-așa în zbor! / În lanţuri tu atunci mă leagă / Şi voi putea 
atunci să mor! / Să sune clopotul de jale / În loc rămâie ceasul, mut, / Sfârşit vei pune slujbei tale / și 
vremea mea va fi trecut!”; 4. Eminescu, în Scrisoarea I, realizează viziunea timpului-veşnicie: „Timpul 
mort şi-ntinde trupul şi devine veșnicie, / Căci nimic nu se întâmplă în întinderea pustie, / Și în noaptea 
nefiinţii [!] totul cade, totul tace, / Căci în sine împăcată reîncep-eterna pace.” Cf. 1. Virgil Matei, 
Dicţionar de maxime, reflecții, expresii latine comentate, Editura Didactică și Pedagogică, Bucureşti, 2013, p. 
117; 2. Ibidem, p. 44; 3. Johann Wolfgang Goethe, Faust, Ion Gorun (trad.), Editura Cartex, București, 

latinescul tempus, i se poate conferi o posibilă rădăcină în proto-indo-europeanul 
*temp-, „a întinde” (aspectul divizibil al acestui sens se subînțelege!), sau chiar în 
*tem-, „a tăia”; printr-un cuvânt înrudit, templum, era indicat spaţiul sacru, „tăiat”, 
separat de cel dedicat cetățenilor obişnuiţi ai cetăţii?. Timpul este desemnat în 
propria istorie care îl defineşte, ca... 

— cel mai mare înţelept [la Thalesf, 

-  uncopil-rege care se joacă, mutând pionii-pietre [la Heraclit]*, 

— sferă care înglobează Universul [la Pitagora]?, 

— „un accident particular al unor stări [accidentale]” [la Epicur], 

— „un fel de imagine mobilă a eternității” [la Platon]? 

— „element în toate schimbările” [la Aristotel], 

— „O apă alcătuită din toate întâmplările pe care le târăște ca un torent 

vijelios” [la Marc Aureliu]?, 
—  „moşneag încet și în același timp repede” [la Giordano Bruno]'0, 
— „cel mai mare inovator” şi „măsura activității” [la Francis Bacon], 


2015, p. 9%; 4. Marina Mureșanu Ionescu, Eminescu şi intertextul romantic, Editura Junimea, lași, 1990, p. 
257. 

1 A se vedea citatul lui Berkeley de mai jos [n.n.]. 

2 Eric Partdrige, Origins. A Short Etymological Dictionary of Modern English, Routledge, London / New 
York, 2006, p. 3396-3397. 

3 Thales din Milet, în: Diogenes Laertios, Despre viețile și doctrinele filosofice, cartea I, Editura Academiei 
R.P.R., Bucureşti, 1963, p. 125, apud Georgeta Tănase [I], op.cit., p. 169. În aceeaşi accepţiune, Publilius 
Syrus, afirmă în Sententiae, 154: Consultor homini tempus utilissimus, „cel mai preţios sfetnic al omului 
este timpul”. Cf. Virgil Matei, op.cit., p. 54. La alţii, precum Paron pitagoreicul, timpul este ceva „foarte 
ignorant”: Aristotel, Fizica, N.I. Barbu (trad.), Editura Ştiinţifică, București, 1966, p. 116. 

+ Heraclit din Efes, în: Ion Banu, Heraclit din Efes, Editura Ştiinţifică, București, 1963, p. 257, apud 
Georgeta Tănase [I], op.cit., p. 170. 

5 Pitagora în volumul: Filosofia greacă până la Platon, vol. 1, partea a I-a, Editura Științifică și 
Enciclopedică, București, 1979, p. 54, apud Georgeta Tănase [I], op.cit., p. 171. 

6 Epicur, în: Diogenes Laertios, op.cit., p. 490, apud Georgeta Tănase [I], op.cit., p. 177. 

7 Jean-Louis Vieillard-Baron, Problema timpului, Editura Paideia, Bucureşti, 2000, p. 175. Pierre Duhem 
sintetizează şi reproduce ideea platonică a timpului: „În clipa în care Dumnezeu face ordine în cer, el dă 
naștere, din eternitatea care persistă imobilă în sânul Unităţii, unei imagini care înaintează necontenit, 
urmărind un număr perpetuu, iar această imagine o numim timp”. Eugen Munteanu, „Note și 
comentarii”, în: Sfântul Augustin, Confesiuni, Eugen Munteanu (trad., intr., note), Editura Nemira, 
București, 2006, p. 423. 

8 Sir David Ross, Aristotel, Editura Humanitas, București, 1998, p. 84 și Aristotel, op.cit., p. 117. J.H. Rush 
afirma că „esenţa vieţii este schimbarea”. J.H. Rush, L'origine de la vie, în: Battista Mondin, Manual de 
filozofie sistematică. Vol. 2: Epistemologie. Cosmologie, Editura Sapientia, lași, 2008, p. 215. 

9 Marc Aureliu, Către sine, Editura Minerva, București, 1978, s.l., apud Georgeta Tănase [I], op.cit., p. 195. 
1 Giordano Bruno sesizează câteva antinomii din cadrul timpului, care a). închide / deschide; b). poate fi 
numit bun / rău; c). este generos / avar; d). dăruiește / răpește darurile; e). creează / distruge; f). naşte / înghite. 
Giordano Bruno, Despre cauză, principiu şi unitate, Societatea română de filosofie, București, s.a., s.l., apud 
Georgeta Tănase [I], op.cit., p. 215. 

- „continuarea nedefinită a existenţei” [la Benedict Spinoza]? 

- „întinderea care fuge” [la John Locke]?, 

— ceva „divizibil la infinit” [la George Berkeley]“, 

-  „oformă pură a intuiţiei sensibile” [la Immanuel Kant]5, sau 

— „ființarea care, fiind, nu este şi nefiind, este — devenirea intuită” [la 

Wilhelm Hegel]. 

Timpul reflectă viața mundană în plenitudinea ei. Alţi filosofi au emis 
diferite ipoteze asupra acestui concept”, fapt care creionează parcursul său 
plurivalent: biologic, fizic, cuantic, contemplativ, atmosferic, hipnotic, sonor, 
muzical, conceptual, cosmic, psihologic și filosofic. 


1 Francis Bacon, Despre înțelepciunea anticilor, Editura Ştiinţifică şi Enciclopedică, București, 1976, p. 96, 
apud Georgeta Tănase [I], op.cit., p. 220. 

2 Benedict Spinoza, Etica, Al. Posescu (trad.), Editura Ştiinţifică, București, 1957, p. 88, și B. Spinoza, în: 
Georgeta Tănase [I], op.cit., p. 228. 

3 John Locke, Eseu asupra intelectului omenesc, Editura Științifică, București, 1961, s.l apud Georgeta 
Tănase [I], op.cit., p. 237. 

4 George Berkeley, Principiile cunoștinței omenești, Societatea română de filosofie, București, 1932, s.l., 
apud Georgeta Tănase [I], op.cit., p. 252. 

5 Immanuel Kant, Critica rațiunii pure, N. Bagdasar, E. Moisuc (trad.), Editura Univers Enciclopedic 
Gold, București, 2009, p. 80 și Immanuel Kant, în: Georgeta Tănase [I], op.cit., p. 280. 

6 Wilhelm Hegel, în: Georgeta Tănase [I], op.cit., p. 294. 

7 1. Seneca se întreba: „când va veni oare timpul să vezi că timpul nu mai are putere asupră-ți...?”; 2. 
Augustin, se întreba, la rândul său: Quid ergo tempus? Si nemo ex me quaerat, scio; si quaerenti explicare 
velim, nescio, „Ce este deci timpul? Dacă nu mă întreabă nimeni, știu; dar dacă încerc să explic, nu mai 
ştiu.”; 3. Newton a emis teza independenţei timpului de materie, referindu-se la timp absolut și relativ; 4. 
Pascal afirma în cuvinte memorabile, supremația timpului: „Nu văd decât infinituri, din toate părțile, 
care mă închid precum un atom, precum o umbră care nu durează decât o clipă fără întoarcere.” 5. 
Nietzsche va rediscuta teza lui Heraclit referitoare la efemeritatea timpului (Ta panta rhei — „totul 
curge”: Barbu Marian, Dicționar de citate şi locuţiuni străine, Editura Litera Internaţional, București, 2004, 
p. 17), plasându-l într-un cerc închis: „Omule! Viaţa ta întreagă va fi întoarsă mereu ca și un ceas cu 
nisip, și se va duce iarăși, ca un mare minut al timpului, până ce toate condiţiile din care te-ai născut se 
vor întoarce din nou în devenirea circulară a lumii.”; 6. Lucian Blaga denumește metaforic cele trei 
„orizonturi temporale posibile, şi de profil divers, ale inconştientului”, prin: timpul-havuz (viitorul), 
timpul-cascadă (trecutul) şi timpul-fluviu (prezentul); 7. Dasein-ul heideggerian conţine o databilitate 
corespondentă, fiind caracterizat de temporalitate și percepe istoria „ca o survenire «intratemporală»”; 
8. Gaston Bachelard a analizat „clipa poetică” și „clipa metafizică” etc. 1. Seneca, în: Georgeta Tănase [I], 
op.cit., p. 192; 2. Sfântul Augustin, op.cit., p. 258; 3. Isaac Newton, Principiile matematice ale filosofiei 
naturale, Editura Academiei R.P.R., Bucureşti, 1956, p. 30-32, apud Georgeta Tănase [I], op.cit., p. 257; 4. 
Blaise Pascal, Cugetări, Maria & Cezar Ivănescu (trad.), Editura Aion, Oradea, 2000, p. 235; 5. Georgeta 
Tănase (ed.) [II], Materia, spațiul, timpul în istoria filosofiei premarxiste, vol. 2, Editura Minerva, Bucureşti, 
1982, p. 164; 6. Lucian Blaga, Trilogia culturii, Editura Humanitas, București, 2011, p. 73-74; 7. Martin 
Heidegger, Fiinţă şi timp, Gabriel Liiceanu, Cătălin Cioabă (trad.), Editura Humanitas, Bucureşti, 2003, 
p. 534 și M.Heidegger, în: Georgeta Tănase [I], op.cit., p. 224; 8. Gaston Bachelard, Instant poétique et 
instant métaphysique, în: Messages: Mâtaphisique et poésie, apud Georgeta Tănase [II], op.cit., p. 244. 

b. Un nod gordian realizat din trei fire: hermeneutică, timp şi critică muzicală 

Tentativa de a corela cele trei noţiuni, privind-o pe fiecare din perspectiva 
celeilalte (cum a procedat Susanne Langer în citatul din motto!), ar constitui pentru 
noi, poate, un nod gordian, posibil de desfăcut doar cu sabia unei logici de fier. 
Prin intermediul criticii se vehiculează idei, opinii, concepte, iar creaţia și 
interpretarea sunt supuse judecății de valoare. Critica își desfăşoară fazele sale într- 
un climax și anticlimax de idei, opinii şi concepte - pentru a le defini, adică 
delimita între un da capo și al fine: iată două fire împletite: analitic şi temporal. În 
timp ce critica „traduce intuiţiile în idei”?, hermeneutica reprezintă o interpretare 
actualizată a ideilor extrase prin exegeză’: iată trei fire împletite: analitic (critica), 
temporal (timpul) şi actualizant (hermeneutica). 


c. Tăierea nodului gordian: propunerea unei hermeneutici a criticii muzicale 
Dacă privim timpul ca pe o cronologie istorică, acceptăm veridicitatea 
afirmației lui Ovidiu Ghidirmic, prin care, „hermeneutica realizează saltul de la 
istoric la transistoric. Între devenire şi permanenţă se produce mișcarea circulară a 
oricărui demers hermeneutic veritabil. Lumea este, dar şi devine, în reprezentarea 
hermeneutică.”+ Lucrarea de față va prezenta patru perspective (utilizând unii 
termeni din greacă referitori la timp5), conturate în jurul unor întrebări din 
domeniul criticii muzicale: 
- întrebarea clipei supreme (kair6s): „ce scrie un critic muzical?”; 
- întrebarea timpului istoric (chrânos): „cui se adresează un critic muzical?”; 
— întrebarea timpului actual (nân): „când şi cum este consacrat un critic 
muzical?” și 
- întrebarea atemporalităţii (aion): „care este scopul unui critic muzical?” 


1 Susanne Langer, Feeling and Form, London, 1953, p. 118, apud Anthony Storr, Symbols of Unity and 
Integration, în: ***, James A. Leith (ed.), Symbols in Life and Art, The Royal Society of Canada, Kingston, 
Ontario, 1987, p. 352. 

2 Cf. Florin Mihăilescu, Semnificațiile criticii contemporane: perspective ideologice, Editura Eminescu, 
București, 1976, p. 333. 

3 În acest sens, Florin Mihăilescu susține că „Exegeza trebuie să descopere în sinuozităţile unei vieți sau 
în contradicţiile unei opere acel centru de secretă iradiere care produce «tonul» neconfundabil al 
scriitorului. Critica rămâne fundată pe intuiţie, ca şi opera, dar misiunea ei este să traducă aceste intuiții 
în idei.” Florin Mihăilescu, loc.cit. 

4 Ovidiu Ghidirmic, Hermeneutica literară românească, Editura Scrisul Românesc, Bucureşti, 1994, p. 9. 

5 Alături de acești patru termeni, mai semnalăm în greacă timpul ca număr (arithmos: Aristotel, în: ***, 
Rosolino Buccheri, Metod Saniga, William Mark Stuckey (eds.), The Nature of Time: Geometry, Physics and 
Perception, Spriger-Science & Business Media, Dordrecht, 2003, p. 368-369), ca măsură (metron: Aristotel, 
în: Ibidem), ca „semn al trecutului și viitorului” (pote: Virgil Ciomoș, Timp și eternitate, Editura Paideia, 
București, 1999, p. 24), sau ca eternitate (aidion, aei, aionion eikona — imagine veşnică: Platon, în: Leonardo 
Tarân, Collected Papers (1962-1999), Brill, Leiden / Boston / Köln, 2001, p. 207). 

Vom clarifica în cadrul fiecărei perspective, cum grano salis!, terminologia 
pe care o vom utiliza. Pentru exemplificare, am ales la fiecare pas parcurs, aceeași 
schemă logică publicată de Romeo Ghircoiaşiu în revista Muzica din 1979, în care 
este descris „procesul creator al unei opere originale”?. Pornim de la premisa că 
adevărata critică muzicală constituie, alături de creaţia componistică, o lucrare 
caracterizată de originalitate și vom adapta fiecărui pas al temei noastre, cu mici 
modificări, schema lui Ghircoiaşiu. 


1. Intrebarea clipei supreme (kair6s): CE scrie un critic muzical? 


Termenul kairós, alături de semnificaţia diviziunilor anuale („ano- 
timpuri”) sau perioadelor istorice, are valența de timp oportun+, clipă supremă, 
clipă creatoare, clipă fecundă, care diferă de „punctualitatea punctului”?. 

Motivul „clipei kairotice”, a „clipei privilegiate”, cum o numește 
Maryvonne Perrot*, care la Platon are semnificaţia de „clipa creaţiei” iar la 
Aristotel de „clipa schimbării”, a intrat mai târziu în filosofia arabă unde exprima 
„clipa Creaţiei şi Decreaţiei instantanee a lumii”7. Privită în contextul criticii 
muzicale, aceasta marchează momentul în care „clipa augurală unică” devine 
„Clipa inaugurală” definită ca „«realitate» cu totul stranie (atopică)” a „unicității 
kairós-ului”8. Este momentul unei iluminări interioare, în care un mugur de lumină 
se transformă în judecată de valoare, care apoi, transpusă în termenii unei cronici 
sau critici, îl definesc între contemporani ca „primul mare critic profesionist 
complet”, pe un Eduard Hanslick (1825-1904), sau ca „pontiful gândirii 


1 „Cu un grăunte de sare” (cu moderație). ***, Laurie Haight (ed.), World Dictionary of Foreign 
Expressions. A Resource for Readers and Writers, Bolchazy-Carducci Publishers, Inc., Wauconda, Illinois, 
1999, p. 88. 

2 Romeo Ghircoiaşiu, „Epistemologia muzicii ca artă şi știință”, în: Muzica, an XXIX, martie, nr. 3/1979, 
p.8. 

3 T. Muraoka, A Greek-English Lexicon of the Septuagint, Peeters, Louvain, Belgium, 2009, p. 355. 

+ C.D. Yonge, An English-Greek Lexicon, Longman-Brown-Green, London, 1849, p. 502. 

5 Virgil Ciomoș, op. cit., p. 352. 

6 „Experienţa lui Kairos, în care timpul îşi întrerupe zborul, curgerea, este caracteristică filosofiilor 
clipei, sensibile față de clipa privilegiată, încărcată cu o valoare ontologică [...] Trăirea într-un alt timp, 
eliberarea de timpul orizontal și de limitarea lui hic et nunc joacă aici un rol decisiv în afirmarea cogito- 
ului visătorului.” M. Perrot, op. cit., p. 118. 

7 Virgil Ciomoș, op. cit., p. 361. 

8 Ibidem, p. 353-354. 

* Marguerite & Terry Broadbent, Great Pianists of the Golden Age, North West Player Piano Association, 
Wilmslow, Cheshire, 1996, p. 61. 

muzicale”!, pe un Henry Edward Krehbiel (1854-1923. Abia atunci criticul 
muzical scrie cu adevărat critică muzicală. 

Definită în Oxford Companion to Music drept „activitate intelectuală de 
formulare a judecăților de valoare”3, critica muzicală își are originea terminologică 
în verbul krinein, având semnificaţia de „a judeca, a separa, a distinge”. De la acest 
verb provine substantivul krites care înseamnă „judecător, persoană capabilă să 
discearnă”?. Critica muzicală este o unealtă artistică aflată în slujba „controlului de 
calitate”e, care se bazează pe argumentarea unor opinii, implicând o judecată de 
valoare care vizează aspecte estetice, tehnice și interpretative. 

Critica muzicală transcende nunc transiens şi îşi focalizează efortul final în 
nunc stans, „clipa supremă”, devenind rezultatul eului creator. Abia acum putem 
adresa întrebarea de la care am plecat: „ce scrie un critic muzical?” Răspunsul este: 
„câteva măsuri din partitura viitorului”8. 

Se pare că Romeo Ghircoiașiu și-a alcătuit schema bazându-se pe modelul 
neurofuncţional al emisferelor cerebrale”. În figura nr. 1, particularitatea clipei 
termenului kairós este încadrată într-un context larg. Un prim element îl constituie 
jocul de idei, corelat cu metodele specifice (stânga) şi totodată, cu imaginaţia 
(dreapta); după organizarea creaţiei (stânga), urmează efortul creator, influenţat de 


1 Acest calificativ acordat lui Krehbiel îi aparţine istoricului muzical Mark N. Grant. ***, Stephen L. 
Vaughn (ed.), Encyclopedia of American Journalism, Routledge, Taylor & Francis Group, New York / 
London, 2008, p. 104. 

2 Critic muzical care a fost recunoscut ca atare prin intermediul periodicului New York Tribune, timp de 
patruzeci de ani. Ibidem. 

3 Bojan Bujic, „Criticism of music”, în: ***, Alison Latham (ed.), The Oxford Companion to Music, Oxford 
University Press Inc., New York, 2002, p. 324. 

+ Termenul „critic“, în Online Etymology Dictionary, Douglas Harper, 2001-2015, la adresa: 
http://www.etymonline.com/index.php?term=critic&allowed_in _frame=0, accesată în 23.03.2015. 

5 ***, Philip Babcock Gove (ed.), Webster's Third New International Dictionary, vol. 1, Encyclopedia 
Britannica, Chicago, 1986, p. 538. 

* Luminiţa Vartolomei, „Responsabilitatea actului critic”, în: Muzica, anul XXV, nr. 11/1975, p. 10. 

7 În latină: „ clipa care trece” și „clipa nemișcată”, la Augustin. Battista Mondin, op. cit., p. 159-160. 

8 În acest sens, M. Perrot îl citează pe Bachelard, care susţinea că „viitorul nu este decât un preludiu, o 


frază muzicală ce înaintează și se verifică. O singură frază. Lumea nu se prelungește decât printr-o 
foarte scurtă pregătire. În simfonia ce se naște, viitorul nu este asigurat decât prin câteva măsuri.” M. 
Perrot, op. cit., p. 19. 

° Astfel, în partea stângă observăm caracteristicile logice, sintetice, abstracte ale emisferei cerebrale 
stângi: jocul de idei (care tocmai aici are valenţe logice), metodele și organizarea creaţiei și autocritica; în 
partea dreaptă observăm caracteristicile rezolutive, intuitive, afective ale emisferei cerebrale drepte: 
imaginaţia, munca creatoare, valorile socio-culturale, profesionale sau cultural-colective dobândite de 
autor. Rezultatul acestui demers analitic, opera, este dispus la jumătatea drumului dintre cele două 
sectoare; la fel și „clipa kairotică” (caseta explicativă nu o plasează în „emisfera” stângă, n.n.). 
Informaţiile referitoare la modelul antropologic neurofuncțional, au fost preluate din: Mielu Zlate, 
Fundamentele psihologiei, Editura Universitară, București, 2006, p. 125. 

Fig, 1. PROCESUL. GENEZEI UNEI OPERE ORIGINALE (Ghircoiașiu, 1979) 

Figura 1 


valorile socio-culturale și profesionale dobândite (dreapta), pentru ca la final, prin 
aplicarea autocriticii (stânga), să rezulte opera — în cazul nostru, o cronică sau o 
critică muzicală. Astfel, după ce parcurge cele câteva etape — de la momentul 
„jocului” ideilor, cu spontaneitatea lor caracteristică, la aplicarea metodelor şi la 
stârnirea imaginației artistice -— criticul muzical supune totul dimensiunii 
organizatorice a creaţiei. Urmează etapa muncii creatoare, dozată de valorile 
dobândite de-a lungul timpului prin elementele de cultură generală, studiile de 
specialitate și experimentarea feed-back-ului publicului, pentru ca în final să 
rezulte o critică autentică. În acest demers analitic, apare la un moment dat un 
Evrika!, asemănător celui experimentat de compozitor în clipa creaţiei. După cum 
susține că a primit într-un moment Schenker „fulgerul unei idei”!, sau Schoenberg 
„un cadou subconștient [...] de la Autoritatea Supremă”?, criticul muzical trebuie să 
atingă „clipa kairotică” (marcată în schemă printr-un punct roşu), care transcende 
temporalul și ajunge în momentul suprem al suprapunerii dintre nunc transiens 
(clipa care trece) şi nunc stans (clipa nemişcată). Aici, el devine creator prin tocmai 
„ictus condendi [...] «clipa întemeierii»”3 


1 Jonathan L. Friedmann, Music in Our Lives: Why We Listen, How It Works, McFarland & Company, Inc., 
Publishers, Jefferson, North Carolina, 2015, p. 112. 

2 Ibidem. 

3 Eugen Munteanu, în: Sfântul Augustin, op.cit., p. 450. 

2. Întrebarea timpului istoric (chrânos): CUI se adresează un critic muzical? 


Descris ca principiu-prim în mitologia orfică!, titanul Kronos la greci?, tată 
al lui Zeus, fiu al lui Uranus şi Geea+, cel care și-a devorat copiii, a fost confundat 
adesea cu chrânos, „timpul”5, devenind simbolul unei entităţi care, pe de-o parte 
creează și pe de altă parte, distruge€. Avem așadar un Kronos mitic și un chronos 
istoric. Ne vom referi la cel de-al doilea. Termeni precum a(na)cronie, diacronie, 
protocronie sau sincronie, demonstrează dimensiunea istorică a timpului, definit 
de Aristotel ca „punct aflat în mișcare” între trecut, prezent şi viitor”. 

De obicei, actul critic are o dublă destinaţie: artistul — compozitor sau 
interpret — în calitate de „producător” şi publicul, în calitate de „consumator” al 
artei. Aceste două categorii antropologice sunt preocupate de chestiuni diferite: 
-problema concludenţei: artistul vrea să ştie cât de bine şi-a îndeplinit rolul şi ce 

impact a avut asupra publicului; 
-problema coparticipării: publicul vrea să decodifice mesajul artistuluis. 

Pentru a sprijini aceste intenţii, limbajul folosit de critic trebuie să fie 
specific: artistului să-i faciliteze accesul la informaţii privind aspecte interpretative 
sau compoziționale, iar publicului să-i formeze gustul muzical și să-i stârnească 
interesul faţă de artă. În acest punct, criticul devine un mediator care încearcă să 
stabilească o linie de comunicare între interpret şi public, importanţa lui devenind 
simptomatică prin faptul că prelucrează informaţia înainte de a o transmite 


1 Alături de Haos, Noapte, Aer și Eros. Vezi Radcliffe G. Edmonds, Orphic Mythology, în: ***, Ken 
Dowden, Niall Livingstone, A Companion to Greek Mythology, Wiley-Blackwell, Chichester, UK, 2011, p. 
78. 

2 Intitulat uneori Cronos sau Kronos, identificat cu zeul Saturn la romani, confundat cu baalul canaanit 
Kronus și cu principiul temporal chrânos, mitologia ni-l prezintă ca fiind cel mai tânăr dintre titani și cel 
care a condus revolta lor contra zeilor. Fiind avertizat că într-o zi va fi detronat de unul dintre fiii săi — 
ceea ce s-a și întâmplat, prin Zeus - i-a înghiţit pe fiecare, îndată ce se nășteau. Însă Zeus, care a fost 
salvat de mama sa, Rhea, l-a obligat să-i regurgiteze pe fraţii săi - Demeter, Hades, Hera, Hestia, 
Poseidon (numiţi Cronidae) — și, după unele păreri, l-a ucis. Festivalul organizat în cinstea lui, celebrat 
în perioada secerișului, se numea Cronia. Vezi J.A. Coleman, The Dictionary of Mythology. An A-Z of 
Themes, Legends and Heroes, Arcturus Publishing; House, London, 2007, p. 255. 

3 Anca Balaci, Mic dicționar mitologic greco-roman, Editura Ştiinţifică, Bucureşti, 1966, p. 109-110. 

+ Uranus — Cerul și Geea — Pământul. Jenny March, Cassell's Dictionary of Classical Mythology, Cassell & 
Co., London, 2001, p. 227. 

5 Prima literă diferă în greacă: xoovos [Chronos], „timpul” și Koovos [Kronos], zeul mitologic. Pierre 
Grimal (aut.), Stephen Kershaw (ed.), A Concise Dictionary of Classical Mythology, Basil Blackwell Ltd., 
Oxford, 1990, p. 110. 

6 Hans Biedermann, Dicţionar de simboluri, vol. 1, Editura Saeculum I.O., București, 2002, p. 96. 

7 Eugen Munteanu, Note și comentarii, în: Sfântul Augustin, op. cit., p. 423. 

8 Aici trebuie să menţionăm și publicul care a omis un eveniment artistic şi prin citirea criticii încearcă o 
recuperare parțială [n.n.]. 

cititorilor. Toate aceste aspecte trebuie cuprinse într-o maximă condensare și 
eficiență, impuse de rigorile genului. 


Fig. 2. PROCESUL GENEZEI UNEI OPERE ORIGINALE (Ghircoiaşiu, 1979) 

Figura 2 


În figura nr. 2 este evidenţiat chrânos, timpul istoric, printr-un sector 
hașurat care-i surprinde tridimensionalitatea: trecut, prezent și viitor. Trecutul, 
reprezintă intervalul scurs de la publicarea criticii până la receptarea acesteia de 
către publicul profesionist sau amator. Prezentul, reprezintă momentul în care s-a 
concretizat etapa de receptare care include un feed-back, intitulată „reacția 
publicului”. Prin difuzarea operei, vor fi influențate valorile culturale colective, 
care vor înrâuri în viitor, împreună cu reacția publicului, în urma unei alte „clipe 
kKairotice”, munca creatoare a criticului muzical. Aici se remarcă orizontul temporal 
definit de Blaga prin timpul-fluviu (trecutul), timpul-cascadă (prezentul) și timpul- 
havuz (viitorul)!. O critică bună va fi ancorată în tridimensionalitatea propriului 
timp. Lucrarea care fiinţează doar în trecut, va fi uitată; cea fundamentată doar în 
prezent, va deveni trecut şi va fi deasemenea uitată; cea orientată doar spre viitor, 
va fi o utopie; însă cea ancorată în timpul istoric tridimensional va rămâne o 
capodoperă. 


1 Vezi nota de subsol nr. 22, poziţia 6 [n.n.]. 

3. Întrebarea timpului actual (nûn): CÂND şi CUM este consacrat un critic 
muzical? 


Nân, semnifica în limba greacă prezentul „acum”!, sau chiar „eternul 
prezent” (la Parmenide?), inițiind latinescul nunc — „clipă” şi englezescul now, 
„acum”3. În calitate de ghid în domeniul muzical, criticul trebuie să scoată în 
evidență şi să argumenteze valoarea actuală a unei opere. Activitatea sa 
profesională trebuie să fie caracterizată de „spirit atotcuprinzător şi atenţie la 
detalii”4, măiestrie şi experienţă, pasiune și viziune, vocaţie şi profesionalism, 
intuiție şi creativitate. Adică, aşa cum susține Martin Cooper, un critic trebuie să 
ştie „totul despre ceva și câte ceva despre tot”5. 

În figura nr. 3, nân, timpul actual (marcat prin termenul „actualitate”, 
dispus în caseta din partea de jos a schemei) îl dedică pe criticul muzical 
domeniului său. Toate elementele procesului critic trebuie să cunoască amprenta 
actualităţii: de la jocul de idei, metodele, organizarea creaţiei, autocritica și reacția 
publicului (stânga), la munca creatoare însoţită de imaginaţie şi deținerea valorilor 
socio-culturale și profesionale (dreapta) a criticului muzical. Dobândirea acestor 
însușiri presupune o instruire riguroasă continuă. Deoarece, deși scopul criticii este 
de a face înțeleasă opera, de a o explica, ea nu epuizează niciodată realitatea 
textului care totdeauna mai are de spus „ceva”. Nân, actualitatea criticii, vizează în 
acest context, nu concepții, nici cărți, ci fundamente. 


1 Expresia kai gar nun, este utilizată de Hesiod în Teogonia, și înseamnă „și chiar acum”, iar Platon 
descrie în cartea a I-a a Legilor evenimentele din Atena timpului său prin termenul nân. Se pare că 
Parmenide a propus conceptul de „veșnicie atemporală”, prin expresia nân éstin. Irene J.F. de Jong, 
René Ninlist, Time in Ancient Greek Literature, Brill, Leiden / Boston, 2007, p. 46 şi Gerard Naddaf, The 
Greek Concept of Nature, State University of New York Press, Albany, New York, 2005, p. 34. 

2 Marcel Conche, Philosophizing ad Infinitum. Infinite Nature, Infinite Philosophy, State University of New 
York, Albany, New York, 2014, p. 7. 

5 Termenul „now”, în Online Etymology Dictionary, Douglas Harper, 2001-2015, la adresa: 
http://www.etymonline.com/index.php?term=now&allowed_ in frame=0, accesată în 21.11.2015. 

4 Olimpia Radu, Pagini de critică, Editura Dacia, Cluj-Napoca, 1988, p. 141. 

5 Martin Cooper, „Music Critics and Criticism Today”, în: The Musical Times, Vol. 101, Nr. 1406 / 1960, 
Musical Times Publications Ltd., p. 220. 

6 Parafrazare a lui Vlăduţescu, după Kant. Vezi: Gheorghe Vlăduţescu, O enciclopedie a filosofiei grecești: 
filosofi, filosofii, concepte fundamentale, vol. 1, Editura Paideia, București, 1994, p. 293. 

Fig. 3. PROCESUL GENEZEI UNEI OPERE ORIGINALE (Ghircoiașiu, 1979) 

4. Întrebarea atemporalităţii (aion): CARE este scopul unui critic muzical? 


Pe lângă alți termeni dedicați nemuririi!, aion a fost introdus în filosofie de 
Parmenide, dobândind valența de „durată nelimitată, eternitate”?, un „mod 
transcendent de existență”?. La Aristotel, termenul cuprinde timpul, la infinit!, iar 
la Platon se referă la posteritate?. 


1 Ca a-thanatos „fără-de-moarte” (la Homer), ænaos, „etern” (la Xenofon, Pindar, Platon), aidios „dăinuire 
perpetuă în timp”. C.D. Yonge, op.cit., p. 178. 

2 ***, Wesley J. Perschbacher, The New Analytical Greek Lexicon, Hendrickson Publishers, Inc., Peabody, 
Massachusetts, 1990, p. 10. 

3 Francis E. Peters, Termenii filozofiei grecești, Editura Humanitas, Bucureşti, 1997, p. 23. „Omul 
cunoaşte”, spunea Eliade, „mai multe ritmuri temporale, nu numai timpul istoric, adică timpul său, 
contemporaneitatea istorică. E de ajuns să asculte o muzică bună ori să se îndrăgostească sau să spună o 
rugăciune, ca să iasă din prezentul istoric şi să-și reintegreze prezentul etern al iubirii și al religiei. Îi 
este de ajuns chiar numai să deschidă un roman sau să asiste la un spectacol dramatic, pentru a găsi alt 
ritm temporal — l-am putea numi timp contractat — care, oricum, nu este ritmul timpului istoric.” Mircea 
Eliade, Imagini și simboluri, Editura Humanitas, Bucureşti, 1994, p. 40. 

Scopul criticului muzical este acela de a dărui posterităţii lucrări de valoare 
şi de a influenţa astfel opinia generaţiilor viitoare. El poate să atingă a-temporalul 
prin creaţie. Lucrarea sa despre creaţie devine o nouă creaţie, care nu doar că îi 
supraviețuiește ci îl multiplică pe sine. Winton Dean afirmă că un critic trebuie să 
evalueze şi să elucideze cu cea mai mare acuratețe următoarele probleme: 

-ce a încercat artistul să facă; 
—în ce măsură a reuşit şi 
-cum se relaționează lucrarea în raport cu alte creații’. 

Dacă o valoare este produsul unei persoane de valoare, atunci numai un 
critic cu o stare înaltă de spirit poate spera să recunoască şi să aprecieze măreția 
artistică a unei lucrărit. De aceea, datoria fundamentală a criticului este ca, de la 
începutul relatării pe care o face, să informeze publicul asupra conţinutului și 
formei unei opere, adică, să acționeze în mod obiectiv, exact și cuprinzător, iar 
după ce a făcut aceasta să-și reia aprecierea critică personală (autocritica). În 
esenţă, critica urmează să convingă pe viitorii cititori ce și cum să asculte și cu ce 
atitudine să meargă la un concert. Critica valorifică, selectează, ierarhizează şi 
prezintă analogii cu arta litotei: ea tinde să spună mult în cuvinte puţine, sugerează 
opinii și contribuie la formarea gustului estetic. 


Figura nr. 4 surprinde o parte din activitatea criticului, încadrată într-o 
perioadă în care el caută oameni în spatele operelor, caută istorii în cadrul istoriei. 
Este posibilă pentru critic intrarea în atemporalitate? Aion desemnează un timp 
epocal, o eră în care izvoarele, râurile și fluviile creatorilor de muzică şi-au 
îndreptat cursul înspre același loc -memoria culturală a unui popor sau continent. 
Criticul muzical își oferă aportul său, nu lipsit de importanţă, în acest domeniu. În 
epoca sa, el dăruieşte aripi muzicii și muzică zborului său. El intră în catedrala 
nemuririi prin creaţia sa -— critica (prelungirea spaţiului hașurat din partea 
superioară, este sugerată de săgețile din caseta atemporalităţii, din partea 
inferioară a schemei). Astfel apar, în urma sa, generaţii de compozitori și interpreţi 
instruiți, alături de un public iubitor de frumos artistic. 


1 Putem să distingem „eternitatea, care este proprie divinității — de atemporalitate, caracter a ceea ce este 
străin de timp, care nu ţine de ordinea duratei (spre exemplu, adevărurile matematice...)”. Elisabeth 
Clément et alii, Filozofia de la A la Z, Editura ALL Educational, București, 1999, p. 166. 

2 „Roata generaţiilor din mitul lui Er, [...] reintegrează existența umană într-o mișcare ciclică în care 
trecutul se repetă”. Elisabeth Cl&ment et alii, op. cit., p. 523. 

3 Winton Dean, „Criticism”, p. 36-50, în: ***, Stanley Sadie (ed.), The New Grove Dictionary of Music and 
Musicians, vol. 5: Courand to Edlund, Macmillan Publishers Ltd., London / New York / Hong Kong, 1995, p. 
37. 

4 ***, Stanley Sadie (ed.), The New Grove Dictionary of Opera, vol. 1, The Macmillan Press, London, 1994, 
p. 36. 

5 Romul Munteanu, Metamorfozele criticii europene moderne, Editura Univers, București, 1988, p. 462. 

Fig. 4. PROCESUL GENEZEI UNEI OPERE ORIGINALE (Ghireviaşiu, 1979) 

Concluzii 


Hermeneutică... Timp... Critică... Aceste concepte converg înspre 
valorizarea valorilor și non-valorizarea non-valorilor. Acesta este scopul final al 
criticii — în cazul nostru — muzicale. Pentru Adrian Marino „criticul trece la un 
ansamblu întreg de operaţii intelectuale, la ceea ce se numește analiză, exegeză, 
hermeneutică, a cărei finalitate constă în stabilirea valorii în conştiinţe, în punerea 
în valoare a valorii.”! 

La finalul acestui demers, aruncând o privire retrospectivă asupra celor 4 
întrebări, răspunsurile ar putea avea conotații diferite: 


„Ce este clipa kairotică?” (kairds)... „Idee, ca Absenţă prezentă.” 


„Ce este timpul istoric?” (chr6nos)... „Climax şi anticlimax al clipelor.” 


1 Adrian Marino, Introducere în critica literară, Editura Tineretului, București, 1968, p. 144. 

„Ce este timpul actual?” (nân)... „Un fulg în oceanul eternității.” 


„Ce este atemporalitatea?” (aion)... „Clipa unui om contopindu-se cu Clipa unei 
Lumi.” 


În această contextualizare, după cum afirma Heidegger în 1953, 
„filozofarea rămâne mereu o cunoaştere care nu numai că nu se supune măsurii 
timpului ei (zeitgemäß), ci, care, dimpotrivă, aşează ea timpul (Zeit) sub propria-i 
măsură (Maf).”! 

Dacă „muzica este o imagine a timpului subiectiv”, parafrazându-l pe 
Grillparzer, putem afirma că „timpul face poezia să cânte și muzica să vorbească.”? 
Pavel Pitea a accentuat că „sunt unele ființe care mor înainte de a se naște“? şi 
„sunt unii oameni care trăiesc fără să moară”. Apoi s-a întrebat: „ce e clipa?” Și a 
răspuns: „nu e nimic faţă cu veşnicia, dar e veșnicie față cu nimicul.”5 Și totuşi, la 
întrebarea: „ce e veşnicia?”, a răspuns că „nu ar fi nimic dacă nu ar fi clipa.”6 

Rămâne o ultimă întrebare retorică: „noi înşine nu suntem oare 
mănunchiul despletit al unei multitudini de alte timpuri?”7 

